## Odluka o medaljama i žetonima koji nalikuju kovanicama eura

### NN 132/2007 (24.12.2007.), Odluka o medaljama i žetonima koji nalikuju kovanicama eura

# HRVATSKA NARODNA BANKA

**3755**

Na temelju članka 40.a Zakona o deviznom poslovanju (»Narodne novine«, br.
96/2003., 140/2005. i 132/2006.) i članka 38. stavka 3. pod I) Zakona o
Hrvatskoj narodnoj banci (»Narodne novine«, br. 36/2001. i 135/2006.) Savjet
Hrvatske narodne banke na sjednici održanoj 19. prosinca 2007. donio je

## ODLUKU

### O MEDALJAMA I ŽETONIMA KOJI NALIKUJU KOVANICAMA EURA

OPĆE ODREDBE

I.

Ovom se odlukom određuju obilježja medalja i žetona po kojima oni nalikuju
kovanicama eura.

POJMOVNIK

II.

U smislu ove odluke, pojedini izrazi imaju ova značenja:
(1) »*euro*« je zakonito sredstvo plaćanja država članica europske Ekonomske i
monetarne unije (u nastavku teksta: EMU) i država koje sudjeluju u EMU na
temelju sporazuma o uvođenju eura sklopljenog s Europskom zajednicom;
(2) »*simbol eura*« je simbol »€«, prikazan u Prilogu I., koji označava euro;
(3) »*medalje i žetoni*« su metalni predmeti, osim pločica namijenjenih za izradu
kovanica, koji imaju izgled i/ili tehnička svojstva kovanog novca, ali nisu ni
zakonito sredstvo plaćanja ni zakoniti instrumenti plaćanja ni u jednoj državi;
(4) »*zlato*«, »*srebro*« odnosno »*platina*« je slitina koja sadržava zlato, srebro
odnosno platinu čiji stupanj čistoće plemenite kovine iznosi najmanje 375, 500
odnosno 850 tisućinki njezine težine;
(5) »*referentna veličina*« je veličina definirana u točki I. Priloga II.;
(6) »*gospodarski subjekt*« je pravna ili fizička osoba koja izrađuje, prodaje,
uvozi ili distribuira, u svrhu prodaje ili u ostale komercijalne svrhe, medalju
ili žeton koji nalikuje kovanicama eura.

OBILJEŽJA MEDALJA I ŽETONA PO KOJIMA ONI NALIKUJU KOVANICAMA EURA

III.

Obilježja medalja i žetona po kojima oni nalikuju kovanicama eura su:
a) ako se izrazi »euro« ili »euro cent« ili simbol eura pojavljuju na njihovoj
površini ili
b) ako je njihova veličina unutar referentne veličine ili
c) ako je dizajn koji se pojavljuje na površini medalja i žetona sličan dizajnu
koji se nalazi na bilo kojem od nacionalnih naličja ili zajedničkih lica
kovanica eura ili je jednak ili sličan dizajnu na obodu kovanica od dva eura.

IZNIMKE

IV.

(1) Iznimno od točke III. pod a) ove odluke, medalje i žetoni koji nose naziv
»euro« ili »euro cent« ili simbol eura bez iskazane nominalne vrijednosti, ne
nalikuju kovanicama eura ako veličinom odstupaju od referentne veličine.
(2) Iznimno od točke III. pod b) ove odluke, medalje i žetoni čija je veličina
unutar referentne veličine, ne nalikuju kovanicama eura:
a) ako imaju u sredini probušenu rupu promjera većeg od 6 milimetara ili ako je
njihov oblik poligonalan, a nema više od šest kutova, te ako se poštuje uvjet iz
druge alineje pod c) stavka 2. ove točke ili
b) ako su izrađeni od zlata, srebra ili platine ili
c) ako zadovoljavaju sljedeće uvjete:
– kombinacije promjera i visine oboda medalja i žetona dosljedno su izvan opsega
definiranih u svakom od slučajeva navedenih u točki II. Priloga II i
– kombinacije promjera i svojstava kovina od kojih su izrađene medalje i žetoni
dosljedno su izvan opsega i svojstava kovina definiranih u svakom od slučajeva
navedenih u točki III. Priloga II.

PREKRŠAJNE ODREDBE

V.

Osoba koja suprotno odredbama ove odluke izradi, proda, uveze ili distribuira, u
svrhu prodaje ili u ostale komercijalne svrhe, medalju ili žeton koji nalikuje
kovanicama eura čini prekršaj prema odredbama Zakona o deviznom poslovanju
(»Narodne novine«, br. 96/2003., 140/2005. i 132/2006.).

POSTOJEĆE MEDALJE I ŽETONI

VI.

(1) Medalje i žetoni izdani prije stupanja na snagu ove odluke koji prema točki
III. i IV. ove odluke nalikuju kovanicama eura, mogu se nastaviti koristiti
najkasnije do 31. prosinca 2009., osim ako se oni mogu koristiti umjesto
kovanica eura.
(2) Gospodarski subjekt koji distribuira medalje i žetone iz stavka 1. ove točke
obvezan je svake godine izvijestiti Hrvatsku narodnu banku o takvim medaljama i
žetonima.
(3) Izvješće mora biti ovjereno od strane gospodarskog subjekta koji distribuira
medalje i žetone i treba sadržavati:
– naziv proizvođača,
– broj medalja i/ili žetona koji su u distribuciji i
– mjesta njihove upotrebe.
(4) Gospodarski subjekt koji distribuira medalje i žetone dužan je dostavljati
godišnja izvješća Hrvatskoj narodnoj banci najkasnije do 15. siječnja tekuće
godine sa stanjem na posljednji dan u prethodnoj kalendarskoj godini i to tako
da prvo izvješće sa stanjem na dan 31. prosinca 2007. dostavi najkasnije do 15.
siječnja 2008., a posljednje – sa stanjem na dan 31. prosinca 2009. dostavi
najkasnije do 15. siječnja 2010. godine.
(5) Prvom izvješću potrebno je priložiti jedan primjerak medalje i/ili žetona o
kojem se izvješćuje Hrvatska narodna banka.

PRIJELAZNE I ZAVRŠNE ODREDBE

VII.

Ova odluka stupa na snagu osmoga dana od dana njezine objave u »Narodnim
novinama« i važi do dana pristupanja Republike Hrvatske Europskoj uniji.

O. br. 710/2007
Zagreb, 19. prosinca 2007.

Predsjednik Savjeta
Hrvatske narodne banke
guvernerHrvatske narodne banke
**dr. sc.
Željko Rohatinski**, v. r.

PRILOG I.

IZGLED SIMBOLA EURA NAVEDENOG U TOČKI II. OVE ODLUKE

![](dodatni/378863.gif)

PRILOG II.

**1. Definicija referentne veličine iz točke II. ove odluke**a) Referentna veličina za veličinu medalja i žetona je skupina kombinacija
između vrijednosti za promjer i vrijednosti za visinu oboda koje čine dio
referentnog raspona za promjer odnosno referentnog raspona za visinu oboda.
b) Referentni raspon za promjer je raspon između 19,00 mm i 28,00 mm.
c) Referentni raspon za visinu oboda je raspon između 7,00% i 12,00% svake
vrijednosti unutar referentnog raspona za promjer.
 **2. Rasponi navedeni u točki IV. stavku 2. pod c) iz prve alineje:**

|  |  |  |
| --- | --- | --- |
| Definirani raspon | | |
|  | Promjer  (u mm) | Visina oboda  (u mm) |
| 1. | 19,45 – 20,05 | 1,63 – 2,23 |
| 2. | 21,95 – 22,55 | 1,84 – 2,44 |
| 3. | 22,95 – 23,55 | 2,03 – 2,63 |
| 4. | 23,95 – 24,55 | 2,08 – 2,68 |
| 5. | 25,45 – 26,05 | 1,90 – 2,50 |

**3. Rasponi navedeni u točki IV. stavku 2. pod c) iz druge
alineje:**

|  |  |  |
| --- | --- | --- |
|  | Promjer  (u mm) | Svojstva kovine |
| 1. | 19,00 – 21,94 | Električna provodljivost između 14,00% i 18,00% IACS |
| 2. | 21,95 – 24,55 | Električna provodljivost između:  – 14,00% i 18,00% IACS ili  – 4,50% i 6,50% IACS, osim kad je medalja ili žeton od jedinstvene slitine čiji je magnetski moment izvan raspona od 1,0 do 7,0 µVs.cm |
| 3. | 24,56 – 26,05 | Električna provodljivost između:  – 15,00% i 18,00% IACS ili  –13,00% i 15,00% IACS, osim ako je medalja ili žeton od jedinstvene slitine čiji je magnetski moment izvan raspona od 1,0 do 7,0 µVs.cm |
| 4. | 26,06 – 28,00 | Električna provodljivost između 13,00% i  15,00% IACS, osim ako je medalja ili žeton od jedinstvene slitine čiji je magnetski moment izvan raspona od 1,0 do 7, 0 µVs.cm |

**4. Grafički prikaz**

Sljedeća slika daje indikativnu ilustraciju definicija iz Priloga II.

![](dodatni/378864.gif)

Odluka, NN 132/2007-3755
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)